Fis-sigħat bikrin tat-30 ta' Ġunju 2015, wara 12-il siegħa ta' negozjati, il-Presidenza Latvjana laħqet ftehim proviżorju mal-Parlament Ewropew dwar regoli ġodda biex jintemmu t-tariffi tar-roaming bil-mowbajl jiġi salvagwardjat aċċess miftuħ għall-internet , magħrufa wkoll bħala r-regoli dwar in-newtralità tal-internet. Għall-Kunsill, il-ftehim għad irid jiġi kkonfermat mill-istati membri. Tmiem it-tariffi tar-roaming f'nofs l-2017 Skont il-ftehim, is-soprataxxi fuq ir-roaming fl-Unjoni Ewropea se jitneħħew mill-15 ta' Ġunju 2017 . Madankollu, il-fornituri tar-roaming se jkunu jistgħu japplikaw 'politika ta' użu ġust' biex jipprevjenu użu abbużiv mir-roaming. Dan ikun jinkludi l-użu ta' servizzi tar-roaming għal finijiet oħra minbarra vjaġġar perjodiku. Is-salvagwardji se jiġu introdotti biex jindirizzaw l-irkupru tal-ispejjeż mill-operaturi. It-tariffi tar-roaming diġà se jonqsu fit-30 ta' April 2016, meta l-limiti massimi tal-prezzijiet attwali fil-livell tal-konsumatur se jiġu sostitwiti b'soprataxxa massima ta' €0.05 kull minuta għal telefonati, €0.02 għal SMSs u €0.05 għal kull megabyte ta' data. Nipproteġu l-internet miftuħ Taħt l- ewwel regoli tal-internet miftuħ fl-UE kollha, l-operaturi se jkollhom jittrattaw it-traffiku kollu bl-istess mod meta jipprovdu servizzi ta' aċċess għall-internet. Huma jistgħu jużaw miżuri ta' ġestjoni raġonevoli tat-traffiku. L-imblukkar jew it-tnaqqis fir-rapidità se jkun permess biss f'għadd limitat ta' ċirkostanzi, pereżempju biex jilqgħu għal attakki ċibernetiċi u jevitaw il-konġestjoni tat-traffiku. Ftehimiet dwar servizzi li jeħtieġu livell speċifiku ta' kwalità ser jiġu permessi, iżda l-operaturi se jkollhom jiżguraw il-kwalità ġenerali tas-servizzi ta' aċċess għall-internet. Sforz konġunt biex jintlaħaq ftehim "Dan huwa suċċess kbir għall-Unjoni Ewropea u l-Presidenza Latvjana", enfasizza Anrijs Matīss, il-Ministru Latvjan għat-Trasport. "Il-Presidenza Latvjana għamlet sforz kbir biex tiffinalizza l-proposta għal Suq Uniku fit-Telekomunikazzjoni - aħna erġajna qajjimna l-proposta mill-bidu nett u lħaqna qbil. Dan ma kienx ikun possibbli mingħajr l-impenn u l-approċċ kostruttiv tal-istati membri, il-Parlament Ewropew u l-Kummissjoni Ewropea". Dan kif ser isir liġi? Il-Presidenza se tinforma lill-ambaxxaturi tal-istati membri dwar l-eżitu tat-trilogu fil-Kumitat tar-Rappreżentanti Permanenti (Coreper) fit-30 ta' Ġunju. It-test maqbul ser jiġi ppreżentat għal konferma mill-istati membri taħt il-presidenza tal-Lussemburgu.